**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL KONSULTACIJŲ SU SAVIVALDYBĖS BENDRUOMENE NEKILNOJAMOJO TURTO VALDYMO KLAUSIMAIS TVARKOS APRAŠO PATVIRTINIMO**

2020 m. rugpjūčio 25 d. Nr. 34-490

#### Lazdijai

Vadovaudamasi Lietuvos Respublikos vietos savivaldos įstatymo 3 straipsnio 13 punktu, 16 straipsnio 2 dalies 26 punktu ir atsižvelgdama į Lazdijų rajono savivaldybės kontrolės ir audito tarnybos 2020 m. kovo 9 d. audito ataskaitoje Nr. AR 3.7-2 ,,Lazdijų rajono savivaldybei nuosavybės teise priklausančio nekilnojamojo turto valdymas“ pateiktas rekomendacijas, Lazdijų rajono savivaldybės taryba n u s p r e n d ž i a:

Patvirtinti Konsultacijų su savivaldybės bendruomene nekilnojamojo turto valdymo klausimais tvarkos aprašą (pridedama).

Savivaldybės merė Ausma Miškinienė

PATVIRTINTA

Lazdijų rajono savivaldybės tarybos

2020 m. rugpjūčio d.

sprendimu Nr.

**KONSULTACIJŲ SU SAVIVALDYBĖS BENDRUOMENE NEKILNOJAMOJO TURTO VALDYMO KLAUSIMAIS TVARKOS APRAŠAS**

**I SKYRIUS**

**BENDROSIOS NUOSTATOS**

1. Konsultacijų su savivaldybės bendruomene nekilnojamojo turto valdymo klausimais tvarkos aprašas (toliau – Aprašas) nustato savivaldybės bendruomenės informavimo ir konsultacijų su savivaldybės bendruomene dėl Lazdijų rajono savivaldybei (toliau – rajono savivaldybė) nuosavybės teise priklausančio turto valdymo tvarką.
2. Aprašo tikslas – priimant sprendimus dėl rajono savivaldybei nuosavybės teise priklausančio nekilnojamojo turto valdymo, vykdyti konsultacijas su savivaldybės bendruomene, taip pat įtraukti savivaldybės bendruomenę į viešąjį nekilnojamojo turto valdymą, įgalinant dalyvauti priimant svarbius sprendimus dėl nekilnojamojo turto valdymo ir jo efektyvaus panaudojimo.
3. Pasiūlymus dėl rajono savivaldybei nuosavybės teise priklausančio nekilnojamojo turto valdymo gali teikti savivaldybės gyvenamosios vietovės bendruomenė – savivaldybės gyvenamosios vietovės (jos dalies arba kelių gyvenamųjų vietovių) gyventojai, susieti bendrais gyvenimo kaimynystėje poreikiais ir interesais, tenkindami šiuos poreikius ir interesus, veikiantys įvairiomis tiesioginio dalyvavimo formomis (susirinkimas, viešas svarstymas, apklausa, veikla per savo atstovus, bendruomeninės organizacijos ir kt.) (toliau – bendruomenė).
4. Konsultacijos su bendruomene vykdomos dėl rajono savivaldybei nuosavybės teise priklausančio nekilnojamojo turto šiais atvejais, kai:
	1. savivaldybės funkcijoms vykdyti patalpos ar pastatai nenaudojami ne mažiau kaip 3 mėnesius;
	2. planuojama įtraukti nenaudojamą nekilnojamąjį turtą į viešajame aukcione parduodamo nekilnojamojo turto sąrašą;
	3. siekiama įveiklinti nenaudojamas rajono savivaldybės patalpas;
	4. planuojama įsigyti nekilnojamąjį turtą savivaldybės nuosavybėn.

**II SKYRIUS**

**BENDRUOMENĖS INFORMAVIMAS**

1. Lazdijų rajono savivaldybės administracijos (toliau – rajono savivaldybės administracija) Biudžeto, finansų ir turto valdymo skyrius parengia informaciją apie rajono savivaldybei nuosavybės teise priklausantį nenaudojamą savivaldybės funkcijoms vykdyti nekilnojamąjį turtą ir viešajame aukcione parduodamą nekilnojamąjį turtą. Biudžeto, finansų ir turto valdymo skyrius parengia ir paskelbia informaciją apie rajono savivaldybei nuosavybės teise priklausantį nenaudojamą savivaldybės funkcijoms vykdyti nekilnojamąjį turtą ir viešajame aukcione parduodamą nekilnojamąjį turtą rajono savivaldybės interneto svetainėje [www.lazdijai.lt](http://www.lazdijai.lt).
2. Rajono savivaldybės įstaiga, valdanti savivaldybei nuosavybės teise priklausantį nekilnojamąjį turtą ir siekianti įveiklinti nenaudojamus rajono savivaldybės pastatus ar patalpas, apie tai raštu informuoja rajono savivaldybės administracijos Biudžeto, finansų ir turto valdymo skyrių bei paskelbia informaciją įstaigos interneto svetainėje, o Biudžeto, finansų ir turto valdymo skyrius paskelbia rajono savivaldybės interneto svetainėje [www.lazdijai.lt](http://www.lazdijai.lt). Pranešime nurodomas nekilnojamasis turtas, kurį siūloma ar planuojama įveiklinti, adresas ir kiti šį nekilnojamąjį turtą identifikuojantys duomenys, išdėstoma konsultacijų su bendruomene esmė ir nurodomas terminas, per kurį bendruomenės atstovai gali teikti pasiūlymus, būdai, kuriais gali teikti pasiūlymus. Pranešime nurodytas terminas, per kurį bendruomenės atstovai gali pateikti pasiūlymus, negali būti trumpesnis kaip 5 darbo dienos.
3. Kai Lazdijų rajono savivaldybės taryba arba rajono savivaldybės administracija gauna prašymą ar pasiūlymą įsigyti savivaldybės nuosavybėn nekilnojamąjį turtą savivaldybės funkcijoms vykdyti ir šis turtas yra reikalingas savivaldybės funkcijoms vykdyti, prieš Lazdijų rajono savivaldybės tarybai priimant sprendimą įsigyti nekilnojamąjį turtą savivaldybės nuosavybėn, parengiamas konsultacinis pranešimas bendruomenei. Pranešime nurodomas nekilnojamasis turtas, kurį siūloma ar planuojama įsigyti, adresas ir kiti šį nekilnojamąjį turtą identifikuojantys duomenys, nurodoma, kokiam tikslui planuojama įsigyti nekilnojamąjį turtą savivaldybės nuosavybėn, išdėstoma konsultacijų su bendruomene esmė ir nurodomas terminas, per kurį bendruomenės atstovai gali teikti pasiūlymus, būdai, kuriais gali teikti pasiūlymus. Pranešime nurodytas terminas, per kurį bendruomenės atstovai gali pateikti pasiūlymus, negali būti trumpesnis kaip 5 darbo dienos. Pranešimas skelbiamas rajono savivaldybės interneto svetainėje [www.lazdijai.lt](http://www.lazdijai.lt) . Pranešimą parengia ir paskelbia rajono savivaldybės administracijos Biudžeto, finansų ir turto valdymo skyrius.

**III SKYRIUS**

**KONSULTACIJŲ SU BENDRUOMENE VYKDYMAS**

1. Rajono savivaldybės administracijos seniūnijos seniūnai konsultacijas su bendruomene organizuoja išplėstinėje seniūnaičių sueigoje ar kitų susitikimų su seniūnijos bendruomene metu ne rečiau kaip 2 kartus per metus. Jei neįvyksta išplėstinė seniūnaičių sueiga, rajono savivaldybės administracijos seniūnai privalo sušaukti bendruomenės susirinkimą, kuriame būtų konsultuojamasi su bendruomene dėl rajono savivaldybės nekilnojamojo turto valdymo. Konsultacijų su bendruomene metu privalo dalyvauti rajono savivaldybės administracijos direktoriaus įsakymu sudaryta darbo grupė (toliau – darbo grupė). Rajono savivaldybės administracijos seniūnijos seniūnai iš anksto informuoja darbo grupę apie išplėstinės seniūnaičių sueigos ar kitų susitikimų su seniūnijos bendruomene datas, laiką ir vietą.
2. Išplėstinės seniūnaičių sueigos sprendimai yra rekomendaciniai, tačiau rajono savivaldybės administracija privalo rajono savivaldybės tarybos veiklos reglamento nustatyta tvarka juos įvertinti. Išplėstinės seniūnaičių sueigos sprendimai vertinami ne vėliau kaip per 20 darbo dienų nuo išplėstinės seniūnaičių sueigos sprendimo gavimo dienos. Vertinimus dėl išplėstinės seniūnaičių sueigos sprendimų, nurodant vertinimo motyvus ir numatomus veiksmus, jeigu tokių veiksmų bus imtasi, Biudžeto, finansų ir turto valdymo skyrius privalo paskelbti savivaldybės interneto svetainėje, o seniūnai – atitinkamų seniūnijų skelbimų lentose.
3. Darbo grupė, išklausiusi seniūnijos bendruomenės atstovų siūlymus dėl rajono savivaldybės nekilnojamojo turto, apibendrina gautą informaciją bei pasiūlymus ir ją pateikia rajono savivaldybės administracijos direktoriui per 5 darbo dienas nuo susitikimų su bendruomene konkrečioje seniūnijoje dienos.
4. Darbo grupės sekretorius paskelbia apibendrintus konkrečios seniūnijos bendruomenės pasiūlymus savivaldybės interneto svetainėje [www.lazdijai.lt](http://www.lazdijai.lt). Savivaldybės interneto svetainėje seniūnijos bendruomenės pasiūlymai skelbiami ne trumpiau kaip 30 kalendorinių dienų.
5. Jei bendruomenės pateiktiems pasiūlymams nagrinėti reikalinga platesnė analizė, rajono savivaldybės administracijos direktorius į darbo grupės darbą gali pasikviesti ekspertus.
6. Jei rajono savivaldybės administracijai bendruomenės siūlymus pateikia raštu, pasiūlymai registruojami rajono savivaldybės administracijos dokumentų valdymo sistemoje (DVS). Rajono savivaldybės administracijos direktoriaus įsakymu sudaryta darbo grupė, išnagrinėjusi gautus bendruomenės pasiūlymus, pateikia apibendrintas išvadas rajono savivaldybės administracijos direktoriui. Į darbo grupės organizuojamus posėdžius gali būti kviečiami rajono savivaldybės administracijos skyrių, teritorinių administracinių padalinių – seniūnijų atstovai, seniūnijų seniūnaitijų seniūnaičiai, įstaigų ar organizacijų atstovai. Apie priimtą sprendimą bendruomenė informuojama raštu.
7. Bendruomenės pateikti pasiūlymai nekilnojamojo turto valdymo klausimais yra rekomendacinio pobūdžio.

**IV SKYRIUS**

**BAIGIAMOSIOS NUOSTATOS**

1. Šis aprašas gali būti keičiamas, papildomas ir pripažįstamas netekusiu galios rajono savivaldybės tarybos sprendimu.

\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL KONSULTACIJŲ SU SAVIVALDYBĖS BENDRUOMENE NEKILNOJAMOJO TURTO VALDYMO KLAUSIMAIS TVARKOS APRAŠO PATVIRTINIMO“ PROJEKTO AIŠKINAMASIS RAŠTAS**

2020-07-03

Lazdijų rajono savivaldybės tarybos sprendimo „Dėl konsultacijų su savivaldybės bendruomene nekilnojamojo turto valdymo klausimais tvarkos aprašo patvirtinimo“ projektas parengtas vadovaujantis Lietuvos Respublikos vietos savivaldos įstatymo 3 straipsnio 13 punktu, 16 straipsnio 2 dalies 26 punktu ir atsižvelgiant į Lazdijų rajono savivaldybės kontrolės ir audito tarnybos 2020 m. kovo 9 d. audito ataskaitoje Nr. AR 3.7-2 ,,Lazdijų rajono savivaldybei nuosavybės teise priklausančio nekilnojamojo turto valdymas“ pateiktas rekomendacijas.

Šio sprendimo projekto tikslas – įtraukti savivaldybės bendruomenę į viešąjį nekilnojamojo turto valdymą, įgalinant dalyvauti priimant svarbius sprendimus dėl nekilnojamojo turto valdymo ir jo efektyvaus panaudojimo. Sparčiai keičiantis savivaldybės aplinkai ir augant visuomenės savivaldai, privalo keistis ir savivaldos valdymo modelis – valdžia turi tapti atvira ir bendradarbiauti su rajono gyventojais. Savivaldybė, būdama atvira ir atskaitinga visuomenei, visais klausimais turėtų nuolat informuoti visuomenę ir su ja tartis. Strateginiai klausimai priimami skaidriai per informacijos viešumą, įtraukiant gyventojus į sprendimų priėmimo procesą. Tokiu būdu suteikiami įgaliojimai veikti ir sudaromos sąlygos lyderystei arčiausiai vietos gyventojų esančioms bendruomenėms ir nevyriausybinėms organizacijoms. Savivaldybės vaidmuo turi keistis iš įgyvendintojo į organizatoriaus ir koordinatoriaus, viešosios paslaugos turi būti teikiamos kartu su piliečiais, privačiu sektoriumi, vietos bendruomenėmis ir nevyriausybinėmis organizacijomis. Todėl teikiamas patvirtinti Konsultacijų su savivaldybės bendruomene nekilnojamojo turto valdymo klausimais tvarkos aprašas.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, kitų teisės aktų keisti nereikės.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Biudžeto, finansų ir turto valdymo skyriaus vedėjo pavaduotoja Jolita Galvanauskienė.

Biudžeto, finansų ir turto valdymo skyriaus

vedėjo pavaduotoja Jolita Galvanauskienė